Virallinen lehti nro C 082 , 17/03/1998 s. 0113



KIRJALLINEN KYSYMYS E-2586/97 komissiolle esittäjä(t): Hilde Hawlicek (PSE) (29. heinäkuuta 1997) Aihe: Yhteenveto tutkimuksen edistämistavoista koulutukseen liittyvän tutkimuksen alalla Koulutuksen alaan liittyvää tutkimustoimintaa voidaan rahoittaa useammasta eri lähteestä, joista maksetaan rahaa hyvinkin eri tavoilla. Niinpä toimintaa voidaan harjoittaa esim. tutkimuksen ja teknisen kehityksen 4. puiteohjelman tai Leonardo-koulutusohjelman yhteydessä tai Euroopan ammatillisen koulutuksen kehittämiskeskuksen (Cedefop) työn yhteydessä. Tilanne on osittain hyvin vaikeasti hahmotettavissa sekä hankkeiden mahdollisten toteuttajien osalta että myös tietojen kokonaisarvioinnin ja hyödyntämisen kannalta. Aikooko komissio laatia yksittäisten ohjelmien uudelleenarvioinnin yhteydessä koosteen nykyisistä tutkimuksen edistämistavoista, jotta saatuja tuloksia voidaan käyttää tehokkaamman koulutuspolitiikan perustana? Komission jäsenen Edith Cressonin komission puolesta antama vastaus (2. lokakuuta 1997) Komissio todellakin tarjoaa erilaisia mahdollisuuksia rahoittaa toimintaa koulutuksen ja ammatillisen koulutuksen sekä niihin liittyvän tutkimuksen alalla. Nämä mahdollisuudet on kuitenkin rajattu ja tarkkaan määritelty yksittäisten ohjelmien kohdealojen ja ensisijaisten alojen mukaisesti. Maiden rajat ylittävää yhteistyötä tehdään ja edistetään kolmella toimintatasolla: - perustutkimuksen tasolla, jossa keskitytään rakenteellisesti tärkeisiin kysymyksiin. Tämä on toimintaa tutkimuksen ja teknologisen kehityksen 4. puiteohjelman tasolla, erityisesti kohdennetun sosiaalis-taloudellisen tutkimusohjelman (TSER) alueella II. Nelivuotisessa TSER-ohjelmassa varattiin 25 miljoonaa ecua tiettyjen tarkkaan rajattujen hankkeiden yhteisrahoitukseen. - tutkimustulosten testauksen ja tiedottamisen tasolla. Tämä on toimintaa Leonardo de Vinci -ohjelman tasolla (Lohko III.2.a: Tutkimukset ja analyysit). Tämän toiminnan kokonaismääräraha vastaa TSER-ohjelman alueen II määrärahaa, ja siinä yhteisrahoitetaan enemmän hankkeita, jotka saattavat vaikuttaa välittömästi koulutusjärjestelmiin. - tasolla, jossa analysoidaan tietoja sekä käytetään hyväksi jäsenvaltioissa ja Euroopan tasolla saatuja tutkimustuloksia ja tiedotetaan niistä. Tämä on toimintaa Euroopan ammatillisen koulutuksen kehittämiskeskuksen Cedefopin tasolla, jonka tarkoituksena on perustamisasetuksensa mukaisesti tukea aloitteita, jotka edistävät yhteistä lähestymistapaa ammatilliseen koulutukseen liittyvissä kysymyksissä yhteisön alueella. Tämän toiminnan ansiosta komissio ja kaikki kyseisellä alalla toimivat (kuten jäsenvaltioiden päättävät elimet, työmarkkinajärjestöt ja ammatinharjoittajat) ymmärtävät paremmin yhteisössä tapahtuvia muutoksia ja tunnistavat suuntauksia, niin että he voivat tehdä johtopäätöksiä suunnitellessaan tulevaa toimintaa. Lisäksi yhteisön rakennepolitiikassa Euroopan sosiaalirahasto (ESR) rahoittaa koulutukseen ja ammatilliseen koulutukseen liittyvää tutkimusta, erityisesti yhteisön heikosti kehittyneillä alueilla. Tähän tutkimukseen kuuluvat muun muassa toimintaohjelmien erityistoimet kuten ¨Opettaminen ja ammatillinen peruskoulutus¨ sekä ¨Tutkimus ja kehitystyö¨. Myös Employment- ja Adapt-ohjelmiin kuuluvien yhteisön ¨Inhimilliset voimavarat¨-aloitteiden avulla toteutetaan ohjelmien ensisijaisia alueita ja tavoitteita koskevia kartoituksia ja tutkimuksia. Näiden toimintojen välillä on tietysti aihekohtaisia kytkentöjä. Siksi komissio korostaa yhteensovittamista, jotta vältettäisiin päällekkäinen toiminta ja päästäisiin parhaaseen mahdolliseen lopputulokseen. Komissio pyrkii keskittämään ja järkeistämään toimintaa ja lisäämään joustavuutta valmistellessaan tutkimuksen ja teknologisen kehityksen 5:ttä puiteohjelmaa ja miettiessään Leonardo da Vinci -ohjelman tulevaisuutta, mutta edellä mainitut kolme toiminnan tasoa pysyvät silti erillään ja niillä on eri tavoitteet. Päättäjät, työmarkkinajärjestöt, hankkeista vastaavat, tutkijat ja tutkimuslaitokset, joiden toiminta ja mielenkiinto kohdistuvat koulutukseen ja ammatilliseen koulutukseen liittyvään tutkimukseen, ovat tietoisia näistä eroista ja eri rahoitusmahdollisuuksista. Näin ollen komissio ei näe välitöntä tarvetta yhdistää tähän tarkoitukseen varattuja varoja.